PSTC วิ่งกว่า 3% ลุ้นปี 64 พลิกกำไร 105 ลบ. โบรกฯ เชียร์ซื้อเป้า 3 บ.
PSTC วิ่งกว่า 3% ราคาแตะ 2.56 บ. มูลค่าซื้อขาย 63.54 ลบ. ลุ้นปี 64 พลิกกำไร 105 ลบ. โบรกเชียร์ซื้อเป้า 3 บ. พร้อมปรับประมาณการกำไรปี 65 เพิ่ม หลังรับรีรายได้ท่อขนส่งน้ำมันไปภาคอีสาน ค่าใช้จ่ายภาษีลดลง
PSTC วิ่งกว่า 3% ราคาแตะ 2.56 บ. มูลค่าซื้อขาย 63.54 ลบ. ลุ้นปี 64 พลิกกำไร 105 ลบ. โบรกเชียร์ซื้อเป้า 3 บ. พร้อมปรับประมาณการกำไรปี 65 เพิ่ม
8 ต.ค. 2564

ผู้สื่อข่าวรายงานว่า ราคาหุ้น บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ล่าสุด ณ เวลา 15.03 น. อยู่ที่ 2.56 บาท บวก 0.08 บาท หรือ 3.23% สูงสุดที่ 2.60 บาท ต่ำสุดที่ 2.46 บาท ด้วยมูลค่าซื้อขาย 63.54 ล้านบาท

ทั้งนี้ บล.โกลเบล็ก ระบุในบทวิเคราะห์ (1 ต.ค.2564) ว่า ปรับลดประมาณการรายได้ PSTC ปี 2564 ลงจาก 3,627ล้านบาท เหลือ 2,904 ล้านบาท เนื่องจาก 1) ธุรกิจ LPG จะชะลอตัวจาก 1,200 ล้านบาท เหลือ 800 ล้านบาท (ช่วง 6 เดือนแรกปี 2564 มีรายได้ 318 ล้านบาท) จากผลกระทบล็อกดาวน์ส่งผลให้ความต้องการใช้ LPG สำหรับยานยนต์ลดลง แต่จะได้แรงหนุนจากธุรกิจก๊าซธรรมชาติเหลวสำหรับอุตสาหกรรม (LNG) ซึ่งเป็นธุรกิจใหม่ที่คาดว่าจะเริ่มรับรู้รายได้ในไตรมาส 4/2564
รวมทั้ง 2) รายได้ธุรกิจก่อสร้างจะลดลงจาก 1.9 พันล้านบาท เหลือ 1.6 พันล้านบาท (ช่วง 6 เดือนแรกปี 2564 มีรายได้ 873 ล้านบาท) เนื่องจากไม่สามารถเข้าพื้นที่ได้จากผลกระทบของ COVID-19ขณะที่ปรับเพิ่มอัตรากำไรขั้นต้นเพิ่มจาก 11.0% เป็น 11.9% เนื่องจากสัดส่วนรายได้จากการขายและก่อสร้างมีอัตรากำไรขั้นต้นต่ำกว่าค่าเฉลี่ย ขณะที่การก่อสร้างโครงการ TPN ล่าช้าไม่ส่งผลต่อประมาณการปี 2564 ไม่มีส่วนแบ่งกำไรของ TPN ในปี 2564 ทั้งนี้ปรับลดประมาณการกำไรสุทธิปี 2564 ลงสู่ 105 ล้านบาท เติบโตออย่างมีนัยสำคัญจากปี 2564 ที่มีผลขาดทุน
ทั้งนี้ยังคงคาดการณ์รายได้ปี 2565 จะอ่อนตัวลง 29% เมื่อเทียบจากปีก่อน สู่ 2.05 พันล้านบาท เนื่องจากรายได้จากการก่อสร้างลดลงอย่างมีนัยสำคัญหลังส่งมอบโครงการขนาดใหญ่ในปี 2564
อย่างไรก็ตามปรับเพิ่มประมาณการกำไรจาก 243 ล้านบาท สู่ 295 ล้านบาท เนื่องจากค่าใช้จ่ายภาษีของ PSTC ลดลงจาก 55 ล้านบาท เหลือ 3 ล้านบาท เพราะ TPN ซึ่งเป็นบริษัทร่วมทุน (Joint Ventures) มีการเสียภาษีมาแล้วทำให้ส่วนแบ่งกำไรไม่มีค่าใช้จ่ายภาษีในงบ PSTC โดยยังคงสมมติฐานการรับรู้รายได้จากท่อขนส่งน้ำมันไปภาคอีสานของ TPN ของบริษัทซึ่งถือหุ้น 55.4% โดยคาดว่าปี 2565 จะมีน้ำมันผ่านท่อราว 3.7 พันล้านลิตร เพื่อไปกระจายให้ภาคอีสานแทนการขนส่งทางรถบรรทุก ทั้งนี้คาดว่า PSTC จะรับรู้ส่วนแบ่งกำไรราว 283 ล้านบาท คงคำแนะนำ “ซื้อ” ภายใต้ราคาเหมาะสมใหม่ปี 2564 อิงวิธี SOTP ที่ 3 บาท